सुल्तान की अक़्ल पर जाला पड़ जाए तो खतरा उतना बड़ा नहीं होता। लेकिन जब रिआया की अक़्ल घास चरने चली जाए तो तबाही कौन रोक सकता है? इसलिए 2017 में तय तो यह होने वाला है कि 2016 में आए जानलेवा मोड़ के बाद का रास्ता देश को ले जाकर मुमुक्षु-भवन की खटिया पर डाल देगा या जनतंत्र के कायाकल्प की कोई उम्मीद अब भी बाकी है? बाकी राज्यों को तो छोड़िए, लेकिन अगर उत्तरप्रदेश के विधानसभा चुनाव में भारतीय जनता पार्टी ने अपना ख़्वाब पूरा कर लिया तो शारीरिक-मानसिक-वैचारिक धक्कों और मुक्कों के एक नए युग की अगवानी के लिए तैयार रहिए। आज देश एक ऐसे शासक के साए तले रास्ता तय कर रहा है, जिसे अपनी तिकड़मों पर नाज़ है। इसलिए जिन्हें अब भी यह समझ में नहीं आया है कि रू-ब-रू डटने का मौसम काफी पहले आ चुका है, वे बहुत बड़ा गच्चा खाने की कगार पर बैठे हैं।